VSL sklep III Cpg 156/2010
Sodna praksa višjih sodišč, 2010-03-03

nagrada upravitelja v postopku prisilne poravnave - nadomestilo upravitelja

Nadomestilo upravitelja za opravljanje nadzora po 171. členu ZFPPIPP se v skladu z določbo 1. odstavka 12. člena Pravilnika določi za vsak začet mesec postopka po preglednici, ki veže znesek nadomestila na višino zneska sredstev v bilanci stanja.

Pritožba se delno zavrne, delno pa se ji ugodi in se sklep sodišča prve stopnje delno spremeni, tako da se 2. točka izreka po spremembi glasi:

„Nagrada upravitelja za delo v postopku prisilne poravnave se odmeri v višini:

nagrada brez DDV                 8.615,20 EUR

20% DDV                               1.723,04 EUR

nagrada z vključenim DDV   10. 388,24 EUR“

Z izpodbijano 2. točko izreka sklepa je sodišče prve stopnje upravitelju prisilne poravnave za delo odmerilo nagrado brez DDV v višini 12.015,20 EUR, 20% DDV v višini 2.403,04 EUR, skupaj 14.418,24 EUR.

Zoper višino odmerjene nagrade se je pritožil dolžnik s predlogom pritožbenemu sodišču, da izpodbijani del sklepa spremeni tako, da odmeri upravitelju nagrado brez DDV v višini 4.829,70 EUR, 20% DDV 965,90 EUR, skupaj 5.795,60 EUR.

Pritožnik ne ugovarja odmeri nadomestila za preizkus terjatev v višini 757,60 EUR ter nadomestila o izdelavi poročila o izidu glasovanja o sprejetju prisilne poravnave v višini 757,60 EUR, pač pa le odmeri nadomestila za opravljanje nadzora upravitelja iz 4. točke 2. odstavka 103. člena ZFPPIPP v višini 10.500,00 EUR. Pri tem zatrjuje arbitrarnost pri izračunu mesečnega zneska nadomestila v višini 710,00 EUR, s predlogom, da se mu prizna najnižje nadomestilo v višini 473,50 EUR, prav tako pa nasprotuje priznanju nadomestila z uporabo 14,78 kratnika, s predlogom, da se pomnoži mesečno nadomestilo največ s 7 kratnikom, to je za sedem mesecev trajanja postopka, v katerih je upravitelj dejansko opravljal nadzor.

Nadomestilo upravitelja za opravljanje nadzora po 171. členu ZFPPIPP (4. točka 2. odstavka 103. člena ZFPPIPP) se v skladu z določbo 1. odstavka 12. člena Pravilnika o tarifi za odmero nagrad upravitelja v postopkih zaradi insolventnosti in prisilne likvidacije ter stroških, do povrnitve katerih je upravitelj v teh postopkih upravičen (Uradni list RS št. 91/2008 in 119/2008, v nadaljevanju Pravilnik) določi za vsak začet mesec postopka po preglednici, ki veže znesek nadomestila na višino zneska sredstev v bilanci stanja.

Glede na pritožbene trditve o neobrazloženosti izračuna mesečnega nadomestila, je pritožbeno sodišče opravilo preizkus izračuna glede na podatke v spisu o višini zneska sredstev v bilanci stanja. Pri tem je ugotovilo, da je dolžnik izkazoval v bilanci stanja vrednost sredstev v višini 334.145,00 EUR, kar pomeni, da je izračun, ki ga je opravilo sodišče prve stopnje preizkusljiv in je treba za izračun zneska nadomestila uporabiti postavko II. iz 1. odstavka 12. člena Pravilnika, po kateri se odmeri znesek nadomestila od 473,50 EUR do 1.420,50 EUR. Pritožbeno sodišče ugotavlja, da znaša izračun zneska nadomestila ob višini zneska sredstev 334.145,00 EUR 738,66 EUR (1).

Ker je sodišče prve stopnje upravitelju v skladu z njegovim predlogom odmerilo mesečno nadomestilo v višini 710,00 EUR, ni preseglo zneska nadomestila, ki bi mu šel po II. postavki 1. odstavka 12. člena Pravilnika. Zato so neutemeljene pritožbene trditve, da bi mu moralo priznati najnižje predvideno mesečno nadomestilo v višini 473,50 EUR.

Delno pa se pritožbeno sodišče strinja s pritožbenim očitkom, da je sodišče prve stopnje pri odmeri nepravilno upoštevalo število mesecev postopka. Ker se je štetje trajanja postopka začelo z oktobrom 2008, končalo pa s sklepom o potrditvi prisilne poravnave v juliju 2009, je potrebno mesečni znesek nadomestila v višini 710,00 EUR pomnožiti s količnikom 10. Sodišče prve stopnje je z uporabljenim količnikom 14,78 zmotno uporabilo materialno pravo, saj se količnik določa v skladu s 1. odstavkom 12. člena Pravilnika na cele mesece, prav tako pa je tudi zmotno ugotovilo dejansko stanje, ker je pri odmeri nadomestila za opravljanje nadzora po 171. členu ZFPPIPP upoštevalo trajanje postopka tudi po izdaji sklepa o potrditvi prisilne poravnave. Zato je pritožbeno sodišče pritožbi delno ugodilo in izpodbijani del sklepa spremenilo tako, da je poleg neprerekanega dela nadomestila v višini 1.515,20 EUR upravitelju odmerilo še nadomestilo za nadzor v višini 7.100,00 EUR, skupaj 8.615,20 EUR z 20% DDV. V preostalem delu pa je neutemeljeno pritožbo zavrnilo (353. člen ZPP v zvezi s 121. členom ZFPPIPP).

-----------------------------------------------

(1) Znesek nadomestila za višino sredstev v bilanci stanja nad 94.700,00 EUR znaša 473,50 EUR + X

Razlika med vrednostjo sredstev v višini 947.000,00 EUR in vrednostjo sredstev 94.700,00 EUR je 852.300,00 EUR.

V konkretnem primeru znaša razlika med vrednostjo sredstev 334.145,00 EUR in vrednostjo sredstev 94.700,00 EUR 239.445,00 EUR, ki predstavlja 28% delež od vrednosti sredstev v višini 852.300,00 EUR.

Razlika med najvišjim nadomestilom v višini 1.420,50 EUR in najnižjim nadomestilom 473,50 EUR znaša 947,00 EUR.

Pravilnik o tarifi za odmero nagrad upravitelja v postopkih zaradi insolventnosti in prisilne likvidacije, do povrnitve katerih je upravitelj v teh postopkih upravičen člen 12, 12/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.